鐘潭行
作者：唐庚
朝代：宋

paragraphs: 君不見惠州城之西，永福古寺鐘崛奇。
夜輙亡去黎明歸，萍莎糢糊水淋漓。
山僧初驚久恬嬉，一夕徑去不返棲，父老嗟惜僧垂洟。
明年夏旱江水低，此鐘居然水中坻。
奔走往視空城陴，挽以巨纜牛百蹄。
牛喘纜絕鐘不移，度不可得乃去之。
江花開落水東馳，到今過者猶俯窺。
刻舟記劍真自癡，不應此物猶沙泥。